Kanada i SAD na putu kulturološke kolizije (27/6/03) - 2003-06-27
Kanada razmatra legalizaciju homoseksualnih brakova, kao i posjedovanja manjih količina marihuane
Iz jutrošnjih izdanja američkih novina, prvo - "Christian Science Monitor"! Dugo vremena, Kanada je bila gotovo nevidljivi susjed Sjedinjenih Država, piše Monitor. No, odjednom, ona izlazi iz svoje ljušture i to s identitetom koji sve više naliči na komad Europe na američkim vratima. Kanada je, naime, na putu da postane treća zemlja u svijetu koja će legalizirati homoseksualne brakove, odlučna da dekriminalizira posjedovanje malih količina marihuane, te, na koncu, žestoko se protivila ratu u Iraku. Sve to odraz je sve jačeg kanadskog kulturnog identiteta u kojemu je težište stavljeno na toleranciju i multikulturalnost, za razliku od njezinog mnogo konzervativnijeg južnog susjeda. Taj pomak Kanade, međutim, dva najveća trgovinska partnera u svijetu, stavlja sve jače na put kulturološke kolizije, da se o pojačanoj kontroli vozila zbog droga niti ne govori. Konzervativni krugovi u Sjedinjenim Državama, piše "Christian Science Monitor", počinju kanadsku politiku doživljavati kao snažan pritisak na Sjedinjene Države da učine to isto. A, kad smo već kod teme seksualne tolerancije, homoseksualci u Sjedinjenim Državama jučer su ubilježili veliku pobjedu u jednoj odluci Vrhovnog suda, o čemu, uz ostale listove, piše i "New York Times". Vrhovni je sud, naime, proglasio neustavnima zakone o sodomiji, koji su još na snazi u 13 američkih saveznih država, a koji su homoseksualce stavljali u opasnost da se nađu u zatvoru. Nakon odluke suda, tisuće slavljenika su izašle na ulice diljem Sjedinjenih Država, od Floride, pa sve do Aljaske. Aktivisti kažu da je priznanjem homoseksualnih odnosa kao zakonitih, Vrhovni sud dao pokretu za prava homoseksualaca novi kredibilitet u raspravama o braku, partnerskim pravima u zdravstvenoj i mirovinskoj zaštiti, usvajanju, kao i roditeljskim pravima, piše "New York Times".